***ש: מתי אקבל הצעת עבודה ממובילאיי?***

ת: הצעות העבודה לעובדי אינטל אליינד החלו ובמהלך השבועיים הקרובים ועד לתאריך ה-17.2.2022, כלל העובדים בישראל יקבלו הצעות עבודה.

***ש: מה קורה למניות אשר ברשותי היום?***

ת: כלל מניות אינטל אשר לרשות העובד היום, לא יושפעו מתהליך ההנפקה ויעברו עם העובד למובילאיי כמניות אינטל תחת אותם תנאים, ויהיו כפופים לחוקי התוכנית ומועדי ההבשלה כפי שהוגדרו בתאריך ההענקה.

**ש: *האם במסגרת סיום ההעסקה באינטל אהיה זכאי/ת לתנאים מיוחדים עבור עובדים שעומדים בנהלי הפרישה המוקדמת באינטל (Rule 60/75)?***

ת: הטבות rule 75/60 ניתנות מכוח נוהל פרישה לעובדים שפורשים לגמלאות או מסיימים את העסקתם בחברה במסגרת תוכניות לפרישה מוקדמת, וזאת כדי לגשר על סיום ההעסקה. הגיוס למובילאיי, מעניק מקום עבודה לעובדים המגויסים והמשך השתכרות עם תנאים דומים, ולכן אין זכאות להטבה, מאחר ואין פרישה לגמלאות / פרישה מוקדמת.

להלן התייחסות להטבות פרטניות:

1. הבשלה מואצת - למרות האמור, באופן חריג וכפי שתוקשר בעת קבלת הצעת העבודה ממובילאיי, העובדים המגויסים ע"י מובילאי ימשיכו להיות זכאים למענקי המניות שהוענקו להם במהלך העסקתם באינטל. לגבי עובדים המוגדרים באינטל נכון ליום הגיוס ע"י מובילאי תחת rule 75/60, העובדים יהיו זכאים להבשלה מואצת של מניות בהתאם לזכאות הספציפית כפי שהיא מוגדרת בתנאי המענק ועל פי תוכנית המניות של אינטל גם בעת ההעסקה במובילאיי. יובהר כי תנאי ההבשלה יחולו על מענקי המניות בעת פרישה ממובילאיי, ולא בעת פרישה מאינטל. חוקים אלו יחולו גם על עובדים שזכאותם לRule 60/75 הינה עתידית.
2. מענק פרישה (מענק הסתגלות מיוחד) - נועד לגשר על סיום ההעסקה והפסקת ההשתכרות. מאחר שאינטל ומובילאי מציעות לכלל העובדים המשך העסקה והזדמנות המשך קריירה מקצועית, הרי שבמצב זה העובד איננו פורש לגמלאות ואינו זכאי למענק הסתגלות מיוחד.
3. זכאות לתשלום בונוס - כפי שתוקשר בעת קבלת הצעת העבודה ממובילאיי, העובדים המגויסים ע"י מובילאיי יהיו זכאים למענק מניות ומענק כספי חד פעמי אשר מהווים רכיבי תגמול חליפיים לבונוסים, ועל כן בעת הגיוס למובילאיי תבוטל הזכאות לחלק היחסי של הבונוסים השנתיים (שכן אם לא תבוטל, המשמעות תהיה תשלום כפול).

***ש: האם במובילאיי אהיה זכאי/ת למענק פרישה?***

מובילאיי תגדיר נוהל פרישה מסודר לכלל העובדים, שיכלול מענק **פרישה לגמלאות/ פרישה מוקדמת.** הזכאות למענק תינתן לעובד שעבד לכל הפחות שנתיים במובילאיי בין אם הוא עובד מובילאיי או עובד אינטל שגויס למובילאיי כחלק מתהליך ההנפקה וזכאותו למענק תהייה רלבנטית שנתיים מיום הקליטה כעובד מובילאיי.

ההטבה תכלול מענק פרישה בין 3-7 משכורות חודשיות. הזכאות למענק הינה אינדיבידואלית, מדורגת ותתבסס על גיל וותק העובד (אנו נתחשב בוותק המצטבר באינטל + מובילאיי). נוהל מפורט יפורסם בהמשך.

***ש: כיצד יתנהל תהליך הצעות העבודה? מה קורה אם עובד מסכים או מסרב להצעה של מובילאיי?***

ת: אינטל החליטה להנפיק את מובילאיי ולהפיכתה לחברה ציבורית מצליחה. כפועל יוצא של החלטה זו כלל העובדים אשר עובדים עבור מובילאיי: עובדי מובילאיי, עובדי מוביט ועובדי אינטל אליינד לרבות הקבוצות החדשות שהצטרפו אלינו בשנה האחרונה – קבוצות הלידאר , הראדר ואינטל ספורט הינם חלק מתהליך ההנפקה. אינטל מחויבת להצלחת התהליך והעברת ההון האנושי הוא מרכיב קריטי בהצלחתו.

תהליך מתן ההצעות החל ובמהלך השבועיים הקרובים ועד ל-17.2.22, כלל עובדי אינטל אליינד בישראל יקבלו הצעת עבודה. לכל עובד תינתן מסגרת זמן של שבוע מיום ההצעה להחזיר תשובה פורמלית. עובד אשר יחתום על ההצעה, קליטתו במובילאיי תתבצע בתאריך ה-1.4.2022 ובמקביל אינטל תיערך לתהליך סיום ההעסקה של העובד ב-31.3.2022 (כפי שפורט במסמך ההטבות בנוגע לתהליך הסיום וגמר החשבון של העובד).

עובד אשר יחליט לסרב להצעה של מובילאיי יעדכן את מנהלו האישי ואת צוות ה-HR להמשך טיפול. באופן כללי, עובד אשר מסרב להמשיך בתפקידו במובילאיי ויסרב באופן פורמלי להצעה, ייחשב כעובד המתפטר מתפקידו באינטל/מובילאיי. כפועל יוצא מכך, יתחיל תהליך של סיום העסקת העובד, במהלכו לא תינתן אפשרות אוטומטית לחפש תקפיד אחר באינטל. אינטל ומובילאיי ייבחנו כל מקרה לגופו במסגרת וועדת חריגים אשר תורכב מנציגי HR ומנהלי היחידה אליו שייך העובד, עד לאישור סופי של אמנון שעשוע, מנכ"ל החברה.